b'\n_START_ARTICLE_\nHelmikuun 26. p\xc3\xa4iv\xc3\xa4n v\xc3\xa4likohtaus\n_START_PARAGRAPH_\nHelmikuun 26. p\xc3\xa4iv\xc3\xa4n v\xc3\xa4likohtaus (jap. \xe4\xba\x8c\xe3\x83\xbb\xe4\xba\x8c\xe5\x85\xad\xe4\xba\x8b\xe4\xbb\xb6, Ni-niroku jiken) oli vallankaappausyritys Japanissa 26.\xe2\x80\x9329. helmikuuta vuonna 1936. Sen aloittivat keisarillisen Japanin armeijan \xc3\xa4\xc3\xa4rinationalistisen ryhmittym\xc3\xa4n K\xc5\x8dd\xc5\x8d-han upseerit. 1\xc2\xa0400 sotilasta nuorten upseerien komennuksessa ottivat haltuunsa Tokion keskustan ja surmasivat useita johtavia poliitikkoja, kuten talousministeri Takahashi Korekiyon, kenraali J\xc5\x8dtar\xc5\x8d Watanaben ja naidaijin Sait\xc5\x8d Makoton. He hy\xc3\xb6kk\xc3\xa4siv\xc3\xa4t my\xc3\xb6s p\xc3\xa4\xc3\xa4ministerin asuntoon ja jij\xc5\xabn (kamariherran) asuntoon, mutta ep\xc3\xa4onnistuivat heid\xc3\xa4n murhaamisessaan: p\xc3\xa4\xc3\xa4ministeri Keisuke Okada ja amiraali Kantar\xc5\x8d Suzuki pelastuivat t\xc3\xa4p\xc3\xa4r\xc3\xa4sti._NEWLINE_Kapinalliset l\xc3\xa4hestyiv\xc3\xa4t armeijaministeri Yoshiyuki Kawashimaa ja vaativat uuden hallituksen muodostamista. Vaikka jotkut korkea-arvoiset upseerit kannattivat vallankaappausta, armeijan yleisesikunta ja erityisesti tapahtumista raivostunut keisari Hirohito vastustivat sit\xc3\xa4. Neuvottelut kapinallisten kanssa ep\xc3\xa4onnistuivat, joten seuraavana p\xc3\xa4iv\xc3\xa4n\xc3\xa4 julistettiin sotalaki ja kapinallisia komennettiin vet\xc3\xa4ytym\xc3\xa4\xc3\xa4n. Kapinalliset olivat luulleet toimivansa keisarin puolesta ja antautuivat muutaman p\xc3\xa4iv\xc3\xa4n kuluttua. Kaksi kapinan johtajaa teki seppukun, ja loput 19 tuomittiin salaisessa oikeudenk\xc3\xa4ynniss\xc3\xa4 kuolemaan. Heihin kuului oikeistolainen ajattelija Ikki Kita. Armeija k\xc3\xa4ytti tapahtumia oman vaikutusvaltansa lis\xc3\xa4\xc3\xa4miseen.'